[pic] | KOMISIJA EVROPSKIH SKUPNOSTI |

Bruselj, 29.9.2006

COM(2006) 557 konč.

2006/0178 (COD)

Predlog

ODLOČBA EVROPSKEGA PARLAMENTA IN SVETA

o razveljavitvi Direktive Sveta 68/89/EGS o približevanju zakonodaje držav članic v zvezi s klasifikacijo neobdelanega lesa

(predložila Komisija)

OBRAZLOŽITVENI MEMORANDUM

1. OZADJE PREDLOGA

Komisija je 16. marca 2005 sprejela ključno sporočilo o bolje oblikovanih predpisih za rast in delovna mesta v Evropski uniji (COM (2005) 97), ki je poudarilo pomen poenostavitve nacionalne in evropske zakonodaje. Bolje oblikovani predpisi so bistvenega pomena za izboljšanje konkurenčnosti evropskih podjetij in dosego ciljev programa lizbonske strategije. Z izboljšanjem kakovosti zakonodaje in posledično z zmanjšanjem nepotrebnih stroškov ter ovir, ki preprečujejo prilagajanje in inovativnost, se vzpostavijo prave spodbude in okvirni tržni pogoji za uspešen razvoj poslovanja, da to lahko ustvari bogastvo, ki ga naša gospodarstva potrebujejo.

Kakor je navedeno v sporočilu Komisije o izvajanju Lizbonskega programa Skupnosti: strategija za poenostavitev zakonodajnega okolja (COM (2005) 535), mora pregled pravnega reda Skupnosti postati stalen in sistematičen proces, ki zakonodajnemu telesu omogoča revizijo zakonodaje ob upoštevanju vseh zakonitih interesov zasebnega in javnega sektorja. Sporočilo določa tekoči program, ki je del nove strategije za poenostavitev. Program navaja tiste zakonodajne dokumente, ki jih namerava Komisija pregledati in oceniti, da bi jih poenostavila. Vanj je vključena Direktiva Sveta 68/89/EGS, sprejeta 23. januarja 1968, o približevanju zakonodaje držav članic v zvezi s klasifikacijo neobdelanega lesa.

Po pregledu izvajanja in uporabe te direktive je Komisija sklenila, da predlaga njeno razveljavitev.

2. REZULTATI POSVETOVANJ Z ZAINTERESIRANIMI STRANMI IN OCENA

2.1. Posvetovanja

Izhodišče za pregled v zvezi s tem, ali bi bilo Direktivo Sveta 68/89/EGS o približevanju zakonodaje držav članic v zvezi s klasifikacijo neobdelanega lesa koristno ohraniti kakor del pravnega reda Skupnosti ali ne, so bila mnenja, ki so jih v preteklih letih izrazili države članice, sektor gozdarstva in industrije, ki temeljijo na gozdarstvu, da se Direktiva v trgovini z lesom ni splošno uporabljala. Interesne skupine so navedle, da so bile metode, uporabljene pri meritvah neobdelanega lesa, drugačne od tistih, ki so opredeljene v Direktivi. Poleg tega ni bil evidentiran noben primer ovir v trgovini z lesom zaradi dejstva, da se akterji na trgu niso dogovorili o merjenju ali klasificiranju neobdelanega lesa.

V okviru pripravljalnih del Komisije in v skladu z načeli bolje oblikovanih predpisov so bila opravljena posvetovanja z interesnimi skupinami prek Stalnega odbora Komisije za gozdarstvo in delovne skupine za konkurenčnost pri svetovalnem odboru Komisije za politiko Skupnosti v zvezi z gozdarstvom in industrijami, ki temeljijo na gozdarstvu.

Poleg tega je bila državam članicam in industrijskim združenjem poslana anketa, da bi se ugotovilo, ali se je Direktiva uporabljala ali ne, in zbrala mnenja o morebitni razveljavitvi Direktive. Anketa je bila poslana julija 2005, odgovori pa so bili predloženi jeseni leta 2005.

2.2. Rezultati ankete

Na anketo je odgovorilo 19 držav članic in 11 nacionalnih industrijskih združenj.

Glavna ugotovitev ankete je, da se po navedbah večine držav članic (2/3) in nacionalnih industrijskih združenj (4/5), ki so nanjo odgovorila, Direktiva ne uporablja v trgovini z lesom. Glavni razlogi za neuporabo Direktive, ki so jih navedle države članice in industrija, so:

- metode merjenja in klasifikacije, določene v Direktivi, se razlikujejo od metod, ki jih uporabljajo podjetja v tem sektorju;

- klasifikacije po dimenzijah in kakovosti, določene v Direktivi, niso dovolj podrobne in so preveč abstraktne;

- klasifikacije, določene v Direktivi, ne upoštevajo predvidenih vrst uporabe lesa in niso prilagojene potrebam trga;

- za primernejše veljajo evropski standardi za kakovost in merjenje.

Samo dve državi članici se nista strinjali s predlogom za razveljavitev Direktive. Od združenj, ki so predstavljala lastnike gozdov, in industrij, ki temeljijo na gozdarstvu, so se vsa razen enega strinjala s predlogom za razveljavitev. Čeprav člani tega združenja ne uporabljajo metod merjenja, določenih v Direktivi, pa združenje ugotavlja, da razveljavitev ni „potrebna“.

Na podlagi rezultatov te ankete se zdi jasno, da se Direktiva splošno ne uporablja.

Dodatne podrobnosti v zvezi z odgovori na anketo so na voljo na spletni strani: http://ec.europa.eu/enterprise/forest_based/index_en.html

2.3. Ocena

Direktiva 68/89/EGS o približevanju zakonodaje držav članic v zvezi s klasifikacijo neobdelanega lesa je bila sprejeta kakor ukrep za razvoj notranjega trga za dobavo lesnih surovin industrijam, ki temeljijo na gozdarstvu. Vendar je bila njena uporaba omejena, saj ni obvezujoča, na splošno pa so akterji na trgih z lesom sprejeli in uporabljali druge metode merjenja in klasifikacije. Notranji trg za lesne surovine kakor tudi trgovina s tretjimi državami sta se razširila in na pogled ni ovir zaradi uporabe različnih metod merjenja ali klasifikacije. Uporabljajo se druge metode merjenja in klasifikacije in razveljavitev ne bo negativno vplivala na trgovino z neobdelanim lesom. Poleg tega so bili uvedeni evropski standardi za merjenje in klasifikacijo lesa, ki se lahko po potrebi uporabljajo pri poslih na trgu z lesom, in veljajo za primernejše.

Direktiva 68/89/EGS ni potrebna za trgovino na notranjem trgu ali trgovino s tretjimi državami, v zadevnem sektorju pa ni bila opažena nobena ovira za trgovino zaradi uporabljenih metod merjenja ali klasifikacije. Zato je bilo sklenjeno, da se Direktiva ne nadomesti z drugimi zakonodajnimi ukrepi ali spremeni.

Razveljavitev Direktive bi bila zato potrebna, da se poenostavi zakonodajno okolje, saj bi bil odpravljen nebistven instrument, ki ima zelo omejeno uporabo in zaradi notranjega trga ni potreben.

3. PRAVNI ELEMENTI PREDLOGA

3.1. Načeli subsidiarnosti in sorazmernosti

Na podlagi rezultatov posvetovanja in ocene je jasno, da se lahko cilji Direktive 68/89/EGS ustrezno dosežejo brez zakonodaje Skupnosti.

3.2. Izbira instrumenta: oblika akta

Na splošno se ob razveljavitvi akta uporablja načelo „paralelnih oblik“, kar pomeni, da bo razveljavitev Direktive 68/89/EGS izvedena z direktivo o razveljavitvi. Vendar pa zaradi posebnih okoliščin tega primera, in sicer:

- zadevna direktiva je bila uvedena pred skoraj štiridesetimi leti;

- sistema klasifikacije in merjenja, ki ju je vzpostavila Direktiva, sta zastarela, ugotovljeno pa je bilo tudi, da ju industrija ne uporablja;

- poleg tega določbe Direktive v zvezi s klasifikacijo in merjenjem niso obvezujoče

velja, da je ustrezna oblika akta odločba, ki je naslovljena na države članice in se neposredno uporablja. Njena prednost je, da poudari dejstvo, da morajo države članice upoštevati svoje domače razmere za zagotovitev skladnosti med sistemi na nacionalni ravni in ravni Skupnosti po razveljavitvi Direktive 68/89/EGS.

3.3. Proračunske posledice

Predlog nima proračunskih posledic.

4. SKLEP

Predlog za razveljavitev Direktive 68/89/EGS o približevanju zakonodaje držav članic v zvezi s klasifikacijo neobdelanega lesa je skladen z izsledki posvetovanj z državami članicami, lastniki gozdov in industrijo.

Vendar je pomembno, da razveljavitvi Direktive 68/89/EGS sledi razveljavitev ustreznih nacionalnih izvedbenih ukrepov, če naj se doseže želeni praktični učinek. Oznaka „EGS klasificiran“ ne bo več na voljo.

Poleg tega je treba zagotoviti, da prednosti razveljavitve ne izničijo nova nacionalna pravila ali nove tehnične ovire. Zato je pomembno upoštevati, da so vsa nacionalna pravila o klasifikaciji neobdelanega lesa skladna z načeli člena 28 Pogodbe in ne pomenijo ovire za trgovino. Tako na primer nacionalna pravila o meritvah volumna ali teže ali o klasifikaciji po vrsti in občem imenu ali po dimenzijah in kakovosti ne smejo uvesti ovir za prost pretok neobdelanega lesa na notranjem trgu. Poleg tega je treba Komisijo uradno obvestiti o vseh osnutkih nacionalnih ukrepov, ki se lahko štejejo za tehnične predpise za namen Direktive 98/34/ES.

2006/0178 (COD)

Predlog

ODLOČBA EVROPSKEGA PARLAMENTA IN SVETA

o razveljavitvi Direktive Sveta 68/89/EGS o približevanju zakonodaje držav članic v zvezi s klasifikacijo neobdelanega lesa

EVROPSKI PARLAMENT IN SVET EVROPSKE UNIJE STA –

ob upoštevanju Pogodbe o ustanovitvi Evropske skupnosti in zlasti člena 95 Pogodbe,

ob upoštevanju predloga Komisije[1],

ob upoštevanju mnenja Evropskega ekonomsko-socialnega odbora[2],

ob upoštevanju mnenja Odbora regij[3],

v skladu s postopkom, določenim v členu 251 Pogodbe[4],

ob upoštevanju naslednjega:

(1) Politike Skupnosti o bolje oblikovanih predpisih poudarjajo pomen poenostavitve nacionalne zakonodaje in zakonodaje Skupnosti kot temeljnega elementa za izboljšanje konkurenčnosti podjetij in dosego ciljev programa lizbonske strategije.

(2) Metode merjenja in klasifikacije, predvidene v Direktivi Sveta 68/89/EGS z dne 23. januarja 1968 o približevanju zakonodaje držav članic v zvezi s klasifikacijo neobdelanega lesa[5], se razlikujejo od metod merjenja in klasifikacije, ki se na splošno in trenutno uporabljajo pri poslih med podjetji v sektorju gozdarstva in industrijah, ki temeljijo na gozdarstvu, ter po ugotovitvah sodeč niso prilagojene potrebam trga.

(3) Metode merjenja in klasifikacije, predvidene v Direktivi 68/89/EGS, niso več potrebne za namene notranjega trga.

(4) Direktivo 68/89/EGS je zato treba razveljaviti.

(5) Razveljavitev Direktive 68/89/EGS pomeni, da oznaka „EGS klasificiran“ po 31. decembru 2008 ne bo več na voljo za uporabo pri trženju in je treba ustrezne nacionalne izvedbene ukrepe v skladu s tem razveljaviti do 31. decembra 2008 –

SPREJELA NASLEDNJO ODLOČBO:

Člen 1

Direktiva 68/89/EGS se z 31. decembrom 2008 razveljavi.

Člen 2

Ta odločba je naslovljena na države članice.

Člen 3

Ta odločba začne veljati dvajseti dan po objavi v Uradnem listu Evropske unije .

V Bruslju, […]

Za Evropski parlament Za Svet

Predsednik Predsednik

[1] UL C […], […], str. […].

[2] UL C […], […], str. […].

[3] UL C […], […], str. […].

[4] UL C […], […], str. […].

[5] UL L 32, 6.2.1968, str. 12–15.